CELEX: 32011D0208
Language: el
Date: 2011-04-01 00:00:00
Title: 2011/208/ΕΕ: Εκτελεστική απόφαση της Επιτροπής, της 1ης Απριλίου 2011 , σχετικά με τη χρηματοδοτική συνδρομή της Ένωσης στο πλαίσιο έκτακτων μέτρων για την καταπολέμηση της ψευδοπανώλης των πτηνών στην Ισπανία το 2009 [κοινοποιηθείσα υπό τον αριθμό Ε(2011) 2062]

2.4.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 87/29
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 1ης Απριλίου 2011
   σχετικά με τη χρηματοδοτική συνδρομή της Ένωσης στο πλαίσιο έκτακτων μέτρων για την καταπολέμηση της ψευδοπανώλης των πτηνών στην Ισπανία το 2009
   [κοινοποιηθείσα υπό τον αριθμό Ε(2011) 2062]
   (Το κείμενο στην ισπανική γλώσσα είναι το μόνο αυθεντικό)
   (2011/208/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 6 παράγραφος 2,
   Εκτιμώντας τα ακόλουθα:
   
               (1)
            
            
               Η ψευδοπανώλη των πτηνών είναι λοιμώδης ιογενής νόσος η οποία προξενεί υψηλή θνησιμότητα στα πουλερικά.
            
         
               (2)
            
            
               Στην περίπτωση επιδημικής έξαρσης της ψευδοπανώλης των πτηνών, υπάρχει κίνδυνος να διαδοθεί ο παράγοντας της νόσου σε άλλες εκμεταλλεύσεις εκτροφής πουλερικών εντός του συγκεκριμένου κράτους μέλους, αλλά επίσης και σε άλλα κράτη μέλη και σε τρίτες χώρες μέσω του εμπορίου ζώντων πουλερικών και προϊόντων πουλερικών.
            
         
               (3)
            
            
               Μια έξαρση της εν λόγω νόσου είναι δυνατόν να λάβει ταχέως διαστάσεις επιδημίας η οποία μπορεί να μειώσει κατακόρυφα την κερδοφορία της πτηνοτροφίας.
            
         
               (4)
            
            
               Η οδηγία 92/66/ΕΟΚ του Συμβουλίου, της 14ης Ιουλίου 1992, για τη θέσπιση κοινοτικών μέτρων για την καταπολέμηση της ψευδοπανώλους των πτηνών (2), θεσπίζει μέτρα τα οποία σε περίπτωση επιδημικής έξαρσης πρέπει να εφαρμόζονται επειγόντως από τα κράτη μέλη, ούτως ώστε να προλαμβάνεται η περαιτέρω εξάπλωση του ιού.
            
         
               (5)
            
            
               Η απόφαση 2009/470/ΕΚ καθορίζει τις διαδικασίες που διέπουν τη χρηματοδοτική συνδρομή της Κοινότητας για συγκεκριμένα κτηνιατρικά μέτρα, συμπεριλαμβανομένων των έκτακτων μέτρων. Σύμφωνα με το άρθρο 3 παράγραφος 2 και με το άρθρο 6 παράγραφος 2 της εν λόγω απόφασης, τα κράτη μέλη λαμβάνουν χρηματοδοτική συνδρομή για την κάλυψη του κόστους ορισμένων μέτρων για την εξάλειψη της ψευδοπανώλης των πτηνών.
            
         
               (6)
            
            
               Το άρθρο 3 παράγραφος 6 της απόφασης 2009/470/ΕΚ καθορίζει κανόνες για το ποσοστό των δαπανών των κρατών μελών οι οποίες μπορούν να καλυφθούν από τη χρηματοδοτική συνδρομή της Κοινότητας.
            
         
               (7)
            
            
               Η καταβολή χρηματοδοτικής συνδρομής της Ένωσης στο πλαίσιο έκτακτων μέτρων εξάλειψης της ψευδοπανώλης των πτηνών υπόκειται στους κανόνες που καθορίζονται στον κανονισμό (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/ΕΟΚ του Συμβουλίου (3).
            
         
               (8)
            
            
               Έξαρση της ψευδοπανώλης των πτηνών επιβεβαιώθηκε στην Ισπανία στις 26 Νοεμβρίου 2009. Σύμφωνα με την οδηγία 92/66/ΕΟΚ και με το άρθρο 3 παράγραφος 2 της απόφασης 2009/470/ΕΚ, η Ισπανία έλαβε μέτρα για την καταπολέμηση της εν λόγω επιδημικής έξαρσης.
            
         
               (9)
            
            
               Η Ισπανία εκπλήρωσε τις τεχνικές και διοικητικές υποχρεώσεις της, όπως προβλέπονται στο άρθρο 3 παράγραφος 2 της απόφασης 2009/470/ΕΚ και στο άρθρο 6 του κανονισμού (ΕΚ) αριθ. 349/2005.
            
         
               (10)
            
            
               Στις 23 Δεκεμβρίου 2009, στις 26 Ιανουαρίου 2010 και στις 25 Φεβρουαρίου 2010, η Ισπανία υπέβαλε εκτίμηση του κόστους που προέκυψε για τη λήψη μέτρων εκρίζωσης της ψευδοπανώλης των πτηνών.
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Χρηματοδοτική συνδρομή της Ένωσης στην Ισπανία
   1.   Η Ένωση μπορεί να χορηγήσει στην Ισπανία χρηματοδοτική συνδρομή για τις δαπάνες που πραγματοποίησε το εν λόγω κράτος μέλος το 2009 στο πλαίσιο της λήψης μέτρων για την καταπολέμηση της ψευδοπανώλης των πτηνών, σύμφωνα με το άρθρο 3 παράγραφος 2 και με το άρθρο 6 παράγραφος 2 της απόφασης 2009/470/ΕΚ.
   2.   Το ύψος της χρηματοδοτικής συνδρομής που προβλέπεται στην παράγραφο 1 θα καθοριστεί σε μεταγενέστερη απόφαση η οποία θα εκδοθεί σύμφωνα με τη διαδικασία που προβλέπεται στο άρθρο 40 παράγραφος 2 της απόφασης 2009/470/ΕΚ.
   Άρθρο 2
   Αποδέκτης
   Η παρούσα απόφαση απευθύνεται στο Βασίλειο της Ισπανίας.
   
      Βρυξέλλες, 1 Απριλίου 2011.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 155 της 18.6.2009, σ. 30.
   
      (2)  ΕΕ L 260 της 5.9.1992, σ. 1.
   
      (3)  ΕΕ L 55 της 1.3.2005, σ. 12.